यह सत्य है कि अप्रवासी भारतीय जहाँ भी रहें अपनी अस्मिता अपनी भाषा और संस्कृति की चिंता सदा साथ लिए रहे हैं। डॉ. लक्ष्मी मल्ल सिंघवी जी ने अपने एक वक्तव्य में कहा है, मैं भाषा को संस्कृति की मंजूषा मानता हूँ बल्कि वह संस्कृति की मंजूषा ही नहीं उसका वाहन भी है। यों देखा जाए तो विदेशों में बसा भारतीय नए संदर्भों से जुड़ता अवश्य है परंतु अपने मूल से कटता नहीं है। वह अपने संस्कार और अपनी मिट्टी की गंध को सदा अपने सीने से लगाए रखता है। गगनांचल के अक्तूबर-दिसंबर २००२ के प्रवासी अंक में पृ. १२-१३ डॉ. विद्यानिवास मिश्र जी अपने लंदन प्रवास में प्रवासियों की मनःस्थिति का विवरण देते हुए लिखा हैं, जो लोग अपनी धरती पर नहीं लौट पाते हैं वे जहाँ रहते है वहाँ अपनी धरती का टुकड़ा अपने लिए रच लेते हैं। आदमी सब चीज़ों के अनुकूल अपने को बना लेता है, लेकिन उसका अपना कुछ जातीय स्वाद होता है। आदमी भले ही अपने को विदेशी चाल-ढाल में ढालने की कोशिश करे, ढाल भी ले, पर वह कहीं-न-कहीं स्वदेश के लिए तड़पता ही रहता है। यही तड़पन उसे कभी देश वापस लाती है तो कभी मित्रों के बीच संवाद कराती है तो कभी लेखन और अन्य सांस्कृतिक कार्यों में उभरती है।